पहले एक बड़े से तंबू में जुटी भीड़ पर हथगोला फेंका गया और उसके तुरंत बाद एक आत्मघाती हमलावर ने इसी टेंट में खुद को उड़ा लिया.इराक में इसी महीने स्थानीय चुनाव होने वाले हैं. हाल के कुछ हफ्तों में इन चुनाव में खड़े होने वाले 11 उम्मीदवारों को मार दिया गया है.इस बीच, दो प्रांतों में होने वाले चुनाव को सुरक्षा कारणों के चलते स्थगित कर दिया गया है.इसके बावजूद हमलों में कोई कमी नही आई है और इससे अन्य प्रांतों में खड़े होने वाले उम्मीदवारों पर भी असर पड़ रहा है.विपक्षी, सरकार पर चुनाव में देरी करवाने का आरोप लगा रहे है. बीबीसी संवाददाता का कहना है कि इन लोगों का आरोप है कि सरकार को ये डर सता रहा है कहीं सरकार विरोधी उम्मीदवार भारी बहुमत से न जीत जाए.शनिवार को रैली में जब ये हमला हुआ, उस वक्त सुन्नी उम्मीदवार मुथाना अल जोरानी बाकुबा में अपने समर्थकों से मिल रहे थे.हालांकि इस हमले में उन्हें कोई चोट नहीं आई लेकिन उनके कई समर्थकों की मौत हो गई है और तमाम घायल भी हुए है.इस हमले में 34 साल के अहमद अल हदलौज भी घायल हो गए. समाचार एजेंसी एपी ने उनके हवाले से कहा है कि रैली में भाग लेने के लिए सैकड़ो की संख्या में लोग इकट्ठा हुए थे. इस हमले में उनके पिता भी घायल हो गए हैं जो मुथाना की पार्टी के एक सदस्य भी हैं.उनका कहना था, ''ये लोगों के लिए हमारा खून बहा है, हम इसके बावजूद चुनाव में हिस्सा लेंगे.''बाकुबा दियाला प्रांत की राजधानी है जो कि इराक में हिंसा से प्रभावित होने वाले इलाकों में से एक है.हालांकि इस हमले की अभी तक किसी ने ज़िम्मेदारी नहीं ली है लेकिन अकसर ऐसी घटनाओं के लिए अल-क़ायदा को जिम्मेदार ठहराया जाता है.